Когато си помислите за дете, близък приятел или романтичен партньор,
думата "любов" вероятно ви идва наум
и мигновено нахлуват други емоции:
радост и надежда,
вълнение, доверие и сигурност,
и да, понякога тъга и разочарование.
Може би няма друга дума в речника,
с която да сме по-свързани, от "любов".
Предвид важността, която има в живота ни,
не е ли интересно, че никога не са ни учили изрично как да обичаме?
Изграждаме приятелства,
носим се из ранни роматични връзки,
женим се и се връщаме с бебета в ръце от болницата
с очакването, че все ще се справим някак си.
Но истината е, че често нараняваме и не уважаме хората, които обичаме.
Може да е нещо едва доловимо,
като да накараме приятел да се чувства гузно, за да прекара време с нас
или да надникнем в съобщенията на партньора ни,
или да посрамим дете, защото не полага усилия в училище.
100 процента от нас ще изпитат на свой гръб
поведенията на една нездравословна връзка
и 100 процента от нас ще имат нездравословни постъпки.
Затова сме хора.
В най-лошия случай вредата, която нанасяме на любимите си,
се проявява като злоупотреба и насилие,
а злоупотребата във връзка
е нещо, което една от три жени и един от четирима мъже
ще изпитат през живота си.
Ако сте като повечето хора, когато чуете тези статистики,
ще си кажете "О, не, не, това никога не би ми се случило."
Инстинктивно е да подминем думи като "злоупотреба" и "насилие",
да мислим, че биха се случили на някой друг, някъде другаде.
Но истината е, че нездравословни връзки и злоупотреба има навсякъде около нас.
Просто ги наричаме с други думи и игнорираме връзката.
Злоупотребата се прокрадва към нас, прикрита като нездравословна любов.
Работя в организация на име "Една любов",
основана от семейство, чиято дъщеря – Ярдли, е била убита от бившия си приятел.
Това е трагедия, която никой не е очаквал,
но когато са погледнали назад, са осъзнали, че знаците са били там,
просто никой не си е дал сметка какво вижда.
Наричани лудост или драма, или твърде много алкохол,
неговите действия не са разбрани, като това, което всъщност са били,
а именно – ясен знак за опасност.
Семейството ѝ осъзнало, че ако някой е бил образован относно тези знаци,
смъртта ѝ е могла да бъде предотвратена.
Така че днес сме на мисия да се уверим, че другите имат информацията,
която Ярдли и близките ѝ не са имали.
Имаме три основни цели:
да дадем на всички нас речник, с който да говорим по тази тема,
която е достатъчно трудна и неудобна за обсъждане;
да овластим цялата фронтова линия, а именно приятелите, да помагат;
като междувременно подобрим способността си да обичаме по-добре.
За да постигнем това, винаги е важно да започнем с разкриване
на нездравословните знаци, които често пропускаме,
и работата ни е фокусирана върху създаването на съдържание,
което да инициира разговор с младите хора.
Както се очаква, повечето от съдържанието ни е доста сериозно,
предвид тематиката,
но днес ще използвам едно от най-леките,
но провокиращи размисъл произведения:
"Куплетите",
за да разкрия пет признака на нездравословната любов.
Първият е интензивност.
(Видео) Синьо: Не съм те виждал от два дни. Липсваше ми.
Оранжево: И ти ми липсваше. (#товаелюбов)
Синьо: Не съм те виждал от 5 минути. Сякаш е цяла вечност.
Какво правеше без мен цели пет минути?
Оранжево: Минали са само три минути. (#тованеелюбов)
Кейти Хууд: Някой разпознава ли това? Не знам. Аз – да.
Злоупотребяващите връзки не започват с тормоз.
Те започват вълнуващо и увлекателно.
Има силно привличане и емоции, прилив.
Чувството е наистина хубаво.
Чувствате се толкова щастливи, сякаш сте ударили джакпота.
Но в нездравословната любов тези чувства се изменят във времето
от вълнуващи към всепоглъщащи и може би дори малко задушаващи.
Усещате го инстинктивно.
Може би е, когато новият ви приятел или приятелка
каже "обичам те" преди вие да сте готови
или започне да се появява навсякъде, да ви пише или да ви звъни твърде често.
Може би са нетърпеливи когато отговаряте по-бавно,
макар и да знаят, че сте били заети с нещо друго през деня.
Важно е да запомните, че не е въпросът как започва връзката,
а как се развива.
Важно е в ранните дни на новата връзка
да обръщате внимание как се чувствате.
Добре ли се чувствате с темпото на близост?
Чувствате ли, че имате пространство да дишате?
Също така е много важно да започнете да тренирате изразяването си,
за да говорите за собствените си нужди.
Уважават ли се вашите желания?
Вторият признак е изолираност.
(Видео) Оранжево 2: Да излезем?
Оранжево 1: В понеделник е нашият ден за забавления. (#товаелюбов)
О2: Да излезем?
О1: В понеделник е нашият ден за забавления.
О2: А утре? О1: Вторник е денят ни за излежаване.
О2: В сряда? О1: Денят ни без приятели.
(#тованеелюбов)
КХ: Ако питате мен, изолирането е един от най-често пропусканите
и неразбрани признаци на нездравословната любов.
Защо ли?
Защото всяка нова връзка започва с това силно желание
да прекарвате време заедно
и е лесно да не забележите, когато нещо се промени.
Изолирането се промъква, когато новият ви приятел или приятелка
започне да ви отдалечава от семейството и приятелите ви,
от хората, които ви подкрепят,
и да ви приковава все повече към себе си.
Те могат да кажат неща като:
"Защо излизаш с тях? Те са загубеняци."
за най-добрите ви приятели
или "Те искат да се разделим. Те са напълно против нас."
за семейството ви.
Изолирането е посяване на съмнения
относно всеки от живота ви преди връзката.
Здравословната любов включва независимост,
двама души, които обичат да прекарват време заедно,
но остават свързани с хората и нещата, които са ги интересували и преди.
Докато в началото може би прекарвате всяка минута заедно,
с течение на времето поддържането на независимост е ключово.
Това става, като правите планове с приятели и се придържате към тях
и като насърчавате партньора си да направи същото.
Третият признак на нездравословната любов е крайната ревност.
(Видео) Синьо 2: Защо си толкова щастлив?
Синьо 1: Тя току-що ме последва в Инстаграм! (#товаелюбов)
Синьо 2: Защо си толкова изнервен?
Синьо 1: Тя... тя започна да ме следва, ами, навсякъде.
(#тованеелюбов)
КХ: Когато "меденият месец" започне да отминава,
може да се прокрадне крайната ревност.
Партньорът ви може да стане по-настоятелен
в нуждата си да знае къде и с кого сте през цялото време,
или може да започне да ви следва навсякъде, онлайн и физически.
Крайната ревност носи със себе си чувство за притежание и недоверие,
чести обвинения във флиртуване с други хора или изневяра,
и отказ да ви чуят, когато им казвате,
че няма за какво да се притесняват и че обичате само тях.
Ревността е част от всяка връзка,
но крайната ревност е различна.
Тя има заплашителен, отчаян и гневен характер.
Любовта не бива да се усеща така.
Четвъртият признак е омаловажаване.
(Видео) Синьо: Да излезем? Оранжево: Трябва да уча.
Синьо: Ще изкараш шестица така или иначе, ти си страхотна. (#товаелюбов)
Синьо: Да излезем? Оранжево: Трябва да уча.
Синьо: Ще изкараш двойка така или иначе,
ти... ти си глупава. (#тованеелюбов)
КХ: Да, хм.
В нездравословната любов думите се използват като оръжия.
Разговори, които допреди са били забавни и приятни,
се превръщат в злобни и засрамващи.
Може би партньорът ви ви се присмива по начин, който наранява,
или може би разказва истории и шеги за ваша сметка.
Когато опитате да обясните, че чувствата ви са наранени,
те ви прекъсват и обвиняват вас, че преигравате.
"Защо си толкова чувствителен/а? Какъв ти е проблемът? Остави ме на мира".
Карат ви да замълчите чрез тези думи.
Изглежда очевидно, но партньорът ви трябва да ви пази гърба.
Думите им трябва да ви подкрепят, не да ви сриват.
Трябва да пазят тайните ви и да са лоялни.
Трябва да ви правят по-уверени,
не обратното.
Накрая, петият признак: непостоянство.
(Видео) Оранжево 1: Ще страдам, ако се разделим.
Оранжево 2: И аз ще страдам. (#товаелюбов)
Оранжево 1: Толкова ще се депресирам, ако се разделим.
Направо ще се хвърля от това стъпало.
Ще го направя! Не се опитвай да ме спреш!
(#тованеелюбов)
КХ: Чести раздели и сдобрявания, възходи и спадове:
с напрежението нараства и непостоянството.
Разстройващи караници и сълзи, последвани от емоционални сдобрявания,
злобни и болезнени коментари като:
"Ти не струваш, дори не знам защо съм с теб!"
последвани от извинения и обещания, че повече няма да се повтори.
На този етап вече сте толкова обусловени от това емоционално криволичене,
че може да не осъзнаете колко нездрава и може би опасна е станала връзката ви.
Може да бъде наистина трудно да се види, кога нездравата любов се обръща в тормоз,
но може да се каже, че колкото повече от тези признаци са налице във връзката,
толкова по-нездравословна и може би опасна може да е тя.
И ако инстинктът ви е да се разделите и да си тръгнете,
както много от нас съветват приятелите си,
когато са в нездравословна връзка,
това невинаги е най-добрият съвет.
Моментът на раздяла може наистина да провокира насилие.
Ако се страхувате, че може да отивате към малтретиране,
трябва да се консултирате с експерти за съвет как да си тръгнете безопасно.
Но това не се отнася само до романтичните връзки
и не се отнася само до насилие.
Разбирането на признаците на нездравословната любов
може да ви помогне да ревизирате и разберете почти всяка връзка в живота ви.
За пръв път може би ще разберете защо сте разочаровани от дадено приятелство
или защо всеки контакт с определен член от семейството ви
ви прави обезсърчени и тревожни.
Може дори да забележите как вашата лична напрегнатост и ревност
причиняват проблеми с колегите на работа.
Разбирането е първата стъпка към подобрението
и макар да не можете да превърнете всички нездрави връзка в здрави –
някои от тях ще наложи да оставите зад гърба си,
можете да давате своя принос всеки ден, за да направите връзките по-добри.
И ето я вълнуващата новина:
това всъщност не е ядрена физика.
Отворено общуване, взаимно уважение,
доброта, търпение –
можем да практикуваме тези неща всеки ден.
И докато практиката определено ще ви направи по-добри,
трябва да ви обещая също, че няма да ви направи перфектни.
Аз си изкарвам хляба с това
и всеки ден мисля и говоря за здравословни връзки,
и все още правя нездравословни неща.
Онзи ден се опитвах да изкарам четирите си деца през вратата
сред разправии, караници и мрънкане за закуската,
аз съвсем си изпуснах нервите.
С преднамерено гневен тон
изкрещях:
"Всички млъкнете и правете каквото ви кажа!
Ужасни сте!
Ще ви спра телевизията и десертите
и всичко възможно, което ви носи радост в живота!"
(Смях)
На някого да му се е случвало?
(Аплодисменти)
Непостоянство, омаловажаване.
Най-големият ми син се обърна, погледна ме и каза,
"Мамо, това не е любов."
(Смях)
За минута наистина исках да го убия заради това, което каза.
Повярвайте ми.
Но след това се взех в ръце
и си помислих, знаете ли какво, всъщност се гордея с него.
Горда съм, че той разполага с речник, с който да ме накара да спра.
Искам всичките ми деца да разбират каква трябва да е летвата
за отношението на другите към тях
и да имат глас и речник за употреба, когато тази летва не е покрита,
вместо просто да го приемат.
Твърде дълго смятахме връзките за лека тема,
когато умението да сме във връзка
е едно от най-важните и най-трудни за изграждане неща в живота.
Разбирането на нездравословните признаци не само може да ви помогне
да избегнете заешката дупка, която води към нездравословна любов,
но разбирането и практикуването на изкуството да бъдеш здрав
може да подобри почти всеки аспект от живота ви.
Напълно съм убедена,
че докато любовта е инстинкт и емоция,
способността да обичаме по-добре е умение, което всички можем да изградим
и усъвършенстваме с времето.
Благодаря ви.
(Аплодисменти)